钦定古今图书集成/明伦汇编/氏族典/第204卷 > 高彦俦
## 钦定古今图书集成/明伦汇编/氏族典/第204卷 > 高彦俦

按《十国春秋》，“后蜀高彦俦，太原人也。父晖，宣威军使。
彦俦从高祖来蜀，历军校，为昭武军监押。后主嗣位，
迁邛州刺史，改马步使。未几，领赵州刺史，俄为奉銮
肃卫都指挥副使，改右骁锐马军都指挥使，加匡圣
马军都指挥使，拜武定军节度使。周显德初，王景向
训攻凤州，后主令彦俦出兵解围，未至，闻败军于唐”
仓，因溃归。观察判官赵玭闭关不纳，以城归周。彦俦
遁归成都，后主不之罪，以为右奉銮肃卫都指挥使，
改功德使。广政二十二年，出授宁江军都巡检、制置
招讨使，加宣徽北院事、昭武军节度使。及宋师至夔
州，彦俦具衣冠望西北再拜，登楼纵火自焚死。